Ahvenanmaan rikkaimpana miehenä tunnetun Anders Wiklöfin kiireet viime lauantaina tulivat kalliiksi.

Anders Wiklöf pitää hallussaan Pohjoismaiden kovimpien ylinopeussakkojen ennätystä. Summa oli 95 000 euroa. SATUMAARI VENTELÄ/KL

Kauppaneuvos Anders Wiklöf ajoi lauantaina Ahvenanmaalla Bentleyllään 71 kilometrin tuntivauhtia viidenkympin alueella. Nyt Wiklöfillä on edessään 63 240 euron sakkolappu. Wiklöfille 21 kilometrin ylinopeudesta seurasi 12 päiväsakkoa, mikä hänen tuloillaan tekee 5 270 euroa päivää kohti.

- Minulla on paperi edessäni. Summa perustuu kuukauden nettotulooni, joka on 416 463 euroa, Wiklöf kertoo Ålandstidningenin haastattelussa. Wiklöf omistaa lehden.

Wiklöf ei ole tässä asiassa ensimmäistä kertaa esillä, sillä syksyllä 2013 hän sai Pohjoismaiden kovimmat ylinopeussakot 95 000 euroa ajettuaan 77 kilometriä tunnissa tiellä, jonka rajoitus oli 50 kilometriä tunnissa. Tuolloin asia nousi uutiseksi jopa brittiläisellä BBC:llä.

Yhteiskunnan Bentley-kaaharilta keräämät rahat eivät jää Ahvenanmaalle, vaan ne menevät Suomen valtion kassaan. Ålandstidningen-lehdessä nimettömäksi jäävä paikallispoliitikko pitää Wiklöfin saamia ylinopeussakkoja täysin kohtuuttomina ja pohtii selvitystä siitä, voisiko Ahvenanmaan lainsäädäntö poiketa sakkojen määräytymisen osalta Suomen laista. Kohtuuttomat sakot kun hänen mukaansa vähentävät lakien kunnioittamista.

Anders Wiklöfin yritykset toimivat useilla toimialoilla. Miehen omistaman Wiklöf Holdingin liikevaihto oli vuonna 2017 noin 346 miljoonaa euroa. Yritys saavutti viime vuonna runsaan 12 miljoonan euron liikevoiton. Wiklöf on suuromistaja useissa yrityksissä muun muassa Ålandsbankenissa. Wiklöf omistaa myös Ahvenanmaan molemmat lehdet Ålandstidningenin ja Nya Ålandin. Ruotsin entinen pääministeri Göran Persson lukeutuu Wiklöfin ystäviin.

Videolla Poliisiylitarkastaja Samppa Holopainen kertoo ylinopeuksien sakottamisesta.

Juttua muokattu 12.6. kello 18.39: Muokattu Wiklöf Holdingin taloustietoja. Aiemmin jutussa luki virheellisesti, että Wiklöf Holdingin liikevaihto vuonna 2017 olisi ollut 12 miljoonaa euroa, kun kyse oli yrityksen liikevoitosta.